**EELNÕU**

 17. juuli 2025

**Mootorsõidukimaksu seaduse muutmise seadus**

**§ 1. Mootorsõidukimaksu seaduse muutmine**

Mootorsõidukimaksu seaduses tehakse järgmised muudatused:

**1)** paragrahvi 6 täiendatakse lõikega 3 järgmises sõnastuses:

„(3) Maksukohustus arvutatakse sõiduki 1. jaanuari või Eesti liiklusregistris esmakordse registreerimise kuupäeva seisuga liiklusregistri andmete alusel.“;

**2)** paragrahvi 9 lõige 2 muudetakse ja sõnastatakse järgmiselt:

„(2) Maksuteade väljastatakse 15 tööpäeva jooksul pärast registrikande tegemist järgmistel juhtudel:

1) maksustamisperioodi kestel liiklusregistris esmakordselt registreeritud mootorsõiduk;

2) käesoleva seaduse § 7 lõikes 31 nimetatud juhul;

3) käesoleva seaduse § 152 lõike 1 punktides 2 ja 3 nimetatud juhtudel.“;

**3)** seaduse 3. peatükki täiendatakse §-dega 151 ja 152 järgmises sõnastuses:

„**§ 151. Lapse eest mootorsõidukimaksu kohustuse vähendamine**

(1) Mootorsõidukimaksu kohustust vähendatakse lapse hooldusõigust omaval vanemal või füüsilisest isikust eeskostjal (edaspidi *vanem*), kes on vähemalt ühe liiklusregistris registreeritud M1- või N1-kategooria mootorsõiduki, mille kohta arvutatakse mootorsõidukimaks, omanik või vastutav kasutaja käesoleva seaduse § 5 punkti 2 tähenduses.

(2) Iga lapse eest vähendatakse vanema maksukohustust maksustamisperioodi jooksul kuni 100 euro võrra, kuid mitte rohkem kui vanema M1- ja N1-kategooria mootorsõidukite maksukohustus kokku.

(3) Kui lapse vanemaid on mitu, jagatakse maksukohustust vähendav summa vanemate vahel võrdselt. Kui ühe vanema maksukohustus on väiksem kui tema maksukohustust vähendav summa, jagatakse jääk ülejäänud vanemate vahel.

(4) Maksukohustust vähendatakse isikul, kellel oli lapse täisealiseks saamise päevale eelneval päeval hooldusõigus käesoleva seaduse tähenduses.

(5) Laps käesoleva seaduse tähenduses on kuni 18-aastane (kaasa arvatud) isik.

(6) Hooldusõigus käesoleva seaduse tähenduses on lapse ainuhooldusõigus või ühine hooldusõigus, mida ei ole peatatud, piiratud, üle antud ega ära võetud.

**§ 152. Lapse eest mootorsõidukimaksu kohustuse vähendamise arvutamine**

(1) Mootorsõidukimaksu kohustuse vähendamine arvutatakse:

1) 1. jaanuari seisuga;

2) mootorsõiduki Eesti liiklusregistris esmakordse registreerimise seisuga;

3) maksustamisperioodi jooksul lapse täieliku hooldusõiguse tekkimise seisuga.

(2) Maksu- ja Tolliamet peab maksukohustuse vähendamise suuruse ja jäägi üle arvestust.

(3) Maksustamisperioodi jooksul võetakse igakordsel mootorsõidukimaksu arvutamisel arvesse ka maksukohustuse vähendamise suurus või jääk.

(4) Lapse hooldusõiguse lõppemisel maksukohustuse vähendamist ümber ei arvutata ja jääki ei suurendata.

(5) Mootorsõidukimaksu osa, mis on maksukohustuse vähendamise tulemusel enam tasutud, tagastatakse maksukohustuslase ettemaksukontole.“;

**4)** paragrahvi 12 täiendatakse lõikega 10 järgmises sõnastuses:

„10) M1-kategooria mootorsõiduk, millel on rohkem kui 7 istekohta, maksustatakse N1-kategooria mootorsõiduki maksumääraga.“;

**5)** paragrahvi 16 täiendatakse lõikega 4 järgmises sõnastuses:

„(4) Lapse eest mootorsõidukimaksu kohustuse vähendamise arvutamiseks vajalikud üldandmed saab Maksu- ja Tolliamet Rahvastikuregistrist, sealhulgas andmed lapse, vanema ja hooldusõiguse kohta.“;

**6)** paragrahvi 17 lõike 2 sissejuhatavast lauseosast jäetakse välja tekstiosa „2025. aastal“;

**7)** seadust täiendatakse §-ga 171 järgmises sõnastuses:

„**§ 171. Lapse eest mootorsõidukimaksu kohustuse vähendamise erikord**

(1) Maksu- ja Tolliamet kontrollib 2025. aastal mootorsõidukimaksu teate saanud isikute õigust saada lapse eest maksukohustuse vähendamist ning tunnistab kehtetuks ja vajadusel väljastab õigustatud isikutele uue maksuteate hiljemalt 2025. aasta 1. detsembril.“.

**§ 2. Maksukorralduse seaduse muutmine**

Maksukorralduse seaduse § 26 täiendatakse lõikega 24 järgmises sõnastuses:

„(24) Riigi Infosüsteemi Ametil on juurdepääs maksusaladusele ulatuses, mis on vajalik Eesti teabevärava ametliku e-posti infosüsteemi vahendusel elektrooniliste teadete saatmiseks ja sellega seotud infosüsteemide haldamiseks. Juurdepääs hõlmab isiku üldandmeid ning elektroonilise teate kohta käivaid andmeid.”.

**§ 3. Seaduse jõustumine**

(1) Käesoleva seaduse § 1 punkt 2 jõustub 2025. aasta 1. detsembril.

(2) Käesoleva seaduse § 1 punkt 4 jõustub 2026. aasta 1. jaanuaril.

Lauri Hussar

Riigikogu esimees

Tallinn 2025

Algatab Vabariigi Valitsus 2025

(allkirjastatud digitaalselt)